Lectio Divina

*fuq il-Vanġelu tal-Ħadd*

4 Ħadd ta’ Matul is-Sena

Sena B

Mk 1:21-28

**Kuntest**

Wara l-bidu tal-predikazzjoni u s-sejħa tal-ewwel erba’ dixxipli tibda sezzjoni b’għaxar kwadri qosra (1:21-3:6) li mbagħad tiġi segwita minn sommarju tal-attività ta’ Ġesù u s-sejħa tat-Tnax (3:7-10). Is-silta ta’ 1:21-39 tiġbor fiha ġurnata sħiħa ta’ Ġesù fejn jiġu indikati l-4 mumenti prinċipali tal-jum u tal-lejl. Wara niltaqgħu mal-fejqan ta’ wieħed bil-lebbra u mbagħad serje ta’ ħames kontroversji li jippreżentaw żieda gradwali fl-oppożizzjoni għall-Ġesù, sal-kundanna għall-mewt fi 3:6. Kollox jibda u jispiċċa fis-sinagoga f’jum is-Sibt (3:1-6), bħalma jiġri f’6:1-13, din id-darba fis-sinagoga ta’ Nazareth wara tnax il-kwadru qasir ieħor (3:20-5:43).

***21U daħlu Kafarnahum. Malajr, f'jum is-Sibt, daħal fis-sinagoga u qagħad jgħallem. 22In-nies baqgħu mistagħġbin bil-mod tat-tagħlim tiegħu, għax beda jgħallimhom bħal wieħed li għandu s-setgħa, u mhux bħall-kittieba.***

Kafarnahum, aktarx ‘ir-raħal tal-konsolazzjoni’ kien ċentru importanti ta’ kummerċ. F’din iż-żona ta’ fruntiera Mt jaqra l-profezija ta’ Iż 8:23-9,1 u l-ftuħ tal-Vanġelu lill-pagani. Din il-belt tant għażiża, illum tilqa’ lil Ġesù bi stagħġib imma ’l quddiem ser tkun l-oġġett ta’ kliem iebes (Mt 11:23-24). Mk 2:1 jindika li Ġesù kien joqgħod hemm u fis-Sinottiċi hi ċ-ċentru tal-attività fil-Galilija.

Ġesù hu preżentat bħala dak li jgħallem. Hi tema rikorrenti ħafna f’Mk – l-istess it-terminu dixxiplu – u tissemma aktar milli fis-Sinottiċi l-oħra. Jidher li għall-Evanġelista, it-tagħlim jew il-formazzjoni fil-mixja huma elementi fundamentali. Infatti l-ewwel tlitt attivitajiet pubbliċi ta’ Ġesù huma immarkati minn dan (1:14-21): predikazzjoni, sejħa tad-dixxipli, predikazzjoni. Fil-kuntest tagħna l-kontenut ma jiġix speċifikat; aktarx hu f’kontinwità ma’ dak ta’ qabel: “iż-żmien huwa mitmum, u s-Saltna ta’ Alla waslet; indmu u emmnu fl-Evanġelju” (1:15). Anke t-termini wżati, *ἐδίδασκεν* fl-imperfett u *διδάσκων* (ptċ. preżent) juri li din kienet l-attività abitwali ta’ Ġesù (forsi anke *τοῖς σάββασιν*).

Ir-reazzjoni tan-nies hija l-istagħġib. Il-verb użat huwa wieħed qawwi li jindika li tiġi ‘milqut’, kważi ‘mgħaffeġ’ (*ἐκπλήσσω*). L-istess reazzjoni niltaqgħu magħha fis-sinagoga ta’ Nazareth f’6:2 u toħloq inklużjoni mas-silta tagħna għalkemm hawn il-fidi hi nieqsa (6:6) tant li wara qatt iżjed ma nsibu lil Ġesù fis-sinagoga.

It-tagħlim ta’ Ġesù kien bħal ta’ wieħed li għandu s-setgħa. Ir-rabbini kienu jiddistingwu żewġ tipi ta’ awtorità: dik li tiġi mgħoddija mill-għalliem għad-dixxiplu u dik li ġejja direttament minn Alla, bħal fil-każ ta’ Mosè u tal-profeti. Il-qarrej jaf li l-awtorità ta’ Ġesù ġejja frott is-smewwiet li jiċċartu u l-inżul tal-Ispirtu (ara l-kontroversja fuq l-awtorità f’11:27-33), bħalma jaf li Ġwanni kien ixandar li ‘ġej warajh min hu *aqwa minnu*’ (1:7). L-awtorità ta’ Ġesù li tidher fil-mirakli, fit-tagħlim u fl-azzjonijiet mbagħad paradossalement ser tiġi mwettqa u murija fis-servizz: “il-kapijiet tal-pagani, jaħkmu fuqhom, u l-kbarat tagħhom iħaddmu s-setgħa tagħhom fuqhom... min irid ikun kbir fostkom, għandu jkun qaddej tagħkom... għax hekk ukoll Bin il-Bniedem...” (10:41-45). Is-silta tispeċifika li l-awtorità tiegħu kienet differenti minn tal-iskribi, terminu li jiġbor fih numru kbir ta’ mansjonijet, bħal ‘segretarju’ illum. F’Mk l-iskribi huma primarjament għalliema u avukati u huma l-kategorija ta’ nies fost l-eħrex oppożituri ta’ Ġesù (2:6.16; 11:27) li flimkien ma’ oħrajn iwasslu għall-mewt tiegħu. Ġesù hu ta’ theddida għalihom kemm fuq il-livell ta’ awtorità morali u anke fuq livell ekonomiku (12:35-40).

***23Mela jkun hemm fis-sinagoga tagħhom raġel bi spirtu ħażin 24u qabad jgħajjat u jgħid: "Aħna x'għandna x'naqsmu, Ġesù ta' Nazaret? Ġejt biex teqridna? Jien naf min int: 'Il-Qaddis ta' Alla'."***

L-Ispirtu impur (*πνεύματι ἀκαθάρτῳ*) hu l-oppost tal-qdusija ta’ Ġesù u jħossu mhedded minnu. Fl-A.T. il-qdusija ta’ Alla timplika ħajja, milja, sħuħija, mentri l-Ispirtu impur hu totalment il-kontra; xi ħaġa li mhiex f’postha jew fejn għandha tkun. Hu għaldaqstant li xi nies b’difetti fiżiċi u psikoloġiċi kienu meqjusa impuri.

“Aħna x’għandna x’naqsmu...” hi formula li tindika distakk u difiża, bħal fil-każ tal-armla li takkuża lil Elija li ġie jfakkarha fi ħżunitha fil-mewt ta’ binha (1 Slt 17:18) u ta’ Ġesù u ommu (Ġw 2:4). Ġesù hu msejjaħ “ta’ Nazaret”, terminu rari fis-Sinottiċi li jista’ jindika jew ostilità jew inkella l-ikkonsagrat/il-qaddis (*nazir*) – li jista’ ikun logħob bil-kliem marbut mat-titlu li ser jingħad ftit wara, “il-Qaddis ta’ Alla”. L-ispirtu impur jitkellem minnu nniffsu fil-plural. Jidher li hemm ġlieda li qegħda sseħħ fejn qawwa se jkollha tagħti postha lil qawwa oħra. Dan kollu diġà ġie mgħix fl-esperjenza ta’ Ġesù fid-deżert fejn kien imġarrab għal erbgħin jum (Mk 1:12-13). L-aktar element li hu ta’ theddida għall-Ispirtu impur hi l-qdusija (“Il-Qaddis ta’ Alla”). Din l-espressjoni nsibuha fit-test parallel ta’ Lq 4:34 u mbagħad biss fi Ġw 6:68-69 fuq fomm Pietru, fl-istess sinagoga u eżatt wara l-kliem: “wieħed minnkom hu xitan”! Issa anke l-ispirtu/i ħżiena jistqarru u jikkonfermaw l-identità ta’ Ġesù.

***25Imma Ġesù kkmandah: "Iskot," qallu," u oħroġ minnu." 26Mbagħad l-ispirtu ħażin lir-raġel beda jħabbtu ħafna, għajjat għajta kbira u ħareġ minnu. 27U lkoll stagħġbu, u bdew jistaqsu lil xulxin u jgħidu: "Dan x'inhu? X'tagħlim ġdid mogħti bis-setgħa! Sa lill-ispirti ħżiena jikkmanda, u huma joqogħdu għalih!"***

Ġesù kkamandah jew widdeb (*ἐπιτιμάω* – twiddiba iebsa anke f’sens ġuridiku). Hu verb tipiku fil-ġlieda mal-ispirti ħżiena (3:12;9:25), imma mhux biss. Insibuh fit-tempesta msikkta (4:39), fid-djalogu ma’ Pietru – kemm fuq fomm Ġesù u fuq fomm Pietru – (8:30-33), fuq fomm id-dixxipli (10:13) u l-folla ma’ Bartimew (10:48). Mk hu tendenzjalment il-Vanġelu tal-emozzjonijiet qawwija. Il-Padri tad-deżert kienu jqisu dawn l-emozzjonijiet, speċjalment fl-ambitu tar-rabja, b’mod pożittiv jekk użati b’mod konsapevoli kontra l-ħażin. Il-kmand hu “iskot” (*Φιμώθητι*), l-istess bħal fit-tempesta msikkta (Mk 4:35-41). L-istess terminu nsibuh p.e. f’Mt 22:34 meta Ġesù jsodd il-ħalq ta’ dawk li jopponuh u f’1 Pt 2:15, “Għax din hija r-rieda ta' Alla: li bl-għemil tajjeb tagħkom issikktu fomm l-injuranza ta' nies bla għaqal”. L-Ispirtu jobdi l-kmand ta’ Ġesù, imma fl-istess waqt dan ġara b’ħafna taħbit u għajjat, fi kliem ieħor, mhux mingħajr reżistenza u diffikultà. Ix-xena hi deskritta bħallikieku xena ta’ agonija fejn wieħed jistenna l-mewt. Hekk insibu f’każijiet simili: “U xħin marret id-dar, sabet it-tifla mimduda, u x-xitan kien ħareġ minnha” (Mk:7:30); “U filwaqt li qabad jixher u jħabbtu ħafna, ħareġ minnu, u t-tifel inxteħet għal mejjet... Imma Ġesù qabdu minn idu u qajjmu, u hu waqaf fuq saqajh” (Mk 7:30-31). Għalhekk, rebħa ċerta imma permezz tat-taqbida (immaġni tal-ħajja nisranija).

Ir-reazzjoni tan-nies hi reazzjoni ta’ stagħġib, li spiss niltaqgħu magħha wara l-mirakli. Ta’ min jinnota li l-istess reazzjoni diġà seħħet bħala riżultat tas-smiegħ tal-kelma! Ir-reazzjoni hi wkoll ta’ domanda (*συζητέω*). Hu verb frekwenti f’Mk, dejjem marbut ma’ diskussjoni problematika u bla soluzzjoni. U mill-ġdid il-meravilja u l-biża’ (*θαμβέω*) quddiem l-awtorità tal-kelma ta’ Ġesù, biż-żjieda tal-“ġdid” (*καινός*). Fil-Grieg *καινός* jirreferi għall-ġdid bħala kwalità mentri *νέος* għall-ġdid f’sens temporali – l-aktar riċentri. L-aġġettiv *καινός* jerġa’ jintuża f’2:21s (‘inbid ġdid f’damiġġani ġodda’). Il-qarrej jista’ jikkonferma li dak li sama’ qabel fuq fomm u għal Ġesù – iż-żmien hu mitmum, l-Ispirtu li qed jopera, is-Saltna li wasslet – hu tassew minnu u li l-kelma ta’ Ġesù tikxef il-ħażen (ir-raġel li seta’ kien hemm preżenti drabi oħra fis-sinagoga imma bla ebda manifestazzjoni) u għandha s-setgħa teħlisna minnu.

***28U l-fama tiegħu malajr xterdet ma' l-inħawi kollha tal-Galilija.***

F’dan il-vers niltaqgħu ma’ sens ripetut ta’ kobor u ta’ totalità temporali u spazjali; il-fama tixtered anke madwar (u ’l barra) mill-Galilija.